Lene Espersen (KF), 2003-02-19:
Der foregår jo altid en afvejning også inden for Kriminalforsorgens område af, hvordan pengene skal bruges, men jeg tror, hr. Tórbjørn Jacobsen begår en meget stor fejltagelse, hvis hr. Tórbjørn Jacobsen har den opfattelse, at man har meget dårlige forhold på Færøerne, og at der overalt i Danmark nærmest er fuld valgfrihed på hylde 1 med hensyn til, om man skal afsone i den ene eller den anden af Kriminalforsorgens institutioner.
Vi har begrænset kapacitet.
Det har jeg allerede redegjort for, og jeg tror ikke, vi kommer det meget nærmere.
Regeringen har ingen aktuelle planer om at begynde at etablere et åbent fængsel på Færøerne.
Vi er tilfredse med den ordning, der er i dag, men vi har samtidig tilkendegivet, at vi er indstillet på sammen med de færøske myndigheder at drøfte en eventuel færøsk overtagelse af kriminalforsorgsområdet, og de drøftelser pågår for øjeblikket.
Jeg kan ikke genkende det billede, hr. Ole Vagn Christensen forsøger at give af et samråd, og det er jo sådan set også rimelig uinteressant i en debat i Folketingssalen i dag at blive ved med at diskutere, hvad der skete for mange måneder siden.
Jeg har klart tilkendegivet ved alle lejligheder, hvor jeg har haft mulighed for det, at en illegal økonomisk fortjeneste, der er kommet, fordi man har brugt illegal arbejdskraft, skal vi naturligvis sørge for enten bliver konfiskeret, eller at vi sætter et bødeniveau så højt, at der ikke er nogen økonomisk fortjeneste forbundet med det.
Det har også været den tidligere regerings klare politik.
Det, som drøftelsen og diskussionen gik på i samrådet, var nærmere, hvornår det er det rigtige tidspunkt at følge op på, om lovændringerne så virker efter hensigten. Dér vil jeg indrømme, at jeg lidt har mistet tålmodigheden.
Jeg var egentlig indstillet på at afvente konfiskationsdommen og Østre Landsrets kendelse, men jeg mener ikke, der er nogen grund til at vente længere, når den ikke engang er berammet endnu.
Derfor vil vi på sanktionsniveauet allerede nu sikre, at Rigsadvokaten udsender retningslinjerne.
Det var, hvad diskussionen drejede sig om i samrådet.
Det håber jeg, vi kan være enige om.
Men intentionerne er vi fuldstændig enige i.
Til fru Lissa Mathiasen vil jeg sige, at jeg deler fuldstændig Socialdemokratiets opfattelse af, at det er meget hensigtsmæssigt, at der bliver foretaget indenretlig afhøring af en person for at sikre dette vidnes forklaring.
Ofte er der jo tale om organiseret indsmugling af illegal arbejdskraft, og det virker lidt skørt, at mennesker, der kan bidrage til sagens opklaring, blot smutter ud af landet igen.
Der er flere muligheder.
Vidnets forklaring kan tilføres retsbogen, og så kan det under særlige betingelser anvendes direkte som bevis.
Ellers kan retten efter en konkret vurdering tillade, at en indenretlig forklaring, der er afgivet forud for domsforhandling, kan anvendes som bevis i sagen.
Ligeledes vil et udenlandsk vidne kunne indkaldes til at afgive vidneforklaring under selve domsforhandlingen.
Der vil også - under overværelse af sagens anklager og forsvarer - kunne ske en afhøring foran en dommer i det land, hvor vidnet opholder sig, men som det sidste giver udlændingelovgivningen mulighed for at tillade, at en udlænding opholder sig midlertidigt her i landet, hvis det er nødvendigt med henblik på efterforskning eller behandling af en straffesag. Jeg kan oplyse, at jeg ikke fra politiet eller anklagemyndigheden er bekendt med, at de nævnte regler skal give anledning til problemer.
Men jeg er enig i problemstillingen, og derfor vil jeg sikre mig, at man er opmærksom på spørgsmålet i forbindelse med de videre drøftelser mellem politi og anklagemyndighed om indsatsen mod illegal arbejdskraft, så det vil blive taget med.
Afslutningsvis vil jeg sige til hr. Anders Samuelsen: Jeg er helt overbevist om, at man sagtens kan tackle denne her opgave.
Meget af det regionale og lokale drejer sig om, at politiet skal være bedre til at samarbejde med andre organisationer og myndigheder, og der er der ikke behov for yderligere politimæssige ressourcer.
Rigspolitichefen har tilkendegivet, at man er klar til at påtage sig rollen omkring den centrale del og kan klare det inden for de nuværende ressourcer.